Nog hulpbronne vir Kaapse nooddienste dié Kersvakansie(Foto: Maroela Media) Die Kaapstadse metro het vir die komende Kersvakansie bykomende hulpbronne aan die stad se nooddiensafdeling toegewys met duisende vakansiegangers wat binnekort in die Moederstad verwag word. Die stad se brand- en reddingsdienste het tussen 1 November verlede jaar en 2 Januarie op 5 396 noodgevalle gereageer – en Kaapstad berei voor vir ŉ soortgelyke situasie vanjaar, sê JP Smith, Kaapstad se burgemeesterskomiteelid vir veiligheid. Brande het net meer as 70% (3 937) van al die noodgevalle uitgemaak. Die meeste hiervan veldbrande, gevolg deur huisbrande. Die res van die voorvalle was spesiale diensoproepe wat toerusting vir die opruim van gevaarlike chemikalieë benodig het, of mediese en trauma-oproepe. Spanne het ook op meer as ŉ duisend voertuig- en voetgangerongelukke gereageer. “Die brand- en reddingsdienste is ŉ broodnodige deel van ons feestydveiligheidsbeplanning en hoewel hul hooffokus is om brande te blus, sluit ŉ beduidende deel van hul pligte ook in om op traumagevalle en noodoproepe te reageer,” sê Smith. “Brande, veral veldbrande, is egter ŉ groot bedreiging oor die warmer maande en daarom versterk ons ons hulpbronne hierdie tyd van die jaar. Bykomende lugsteun, seisoenale brandbestryders en ŉ deurlopende vennootskap met ander agentskappe sal ons vanjaar help om veldbrande in die metro te bestry.” Van die bykomende hulpbronne wat ontplooi word, sluit in twee helikopters, 120 seisoenale brandbestryders en 21 leerling-brandbestryders wat hul opleiding voltooi het en na verskeie brandweerstasies ontplooi is. Verder is die reddingsduikeenhede met vier reddingsvaartuie toegerus. Jetski’s en duikspanne is op ŉ gereedheidsgrondslag by die Milnerton-, Roelandstraat-, Vishoek- en Strand-brandweerstasies om te help met duik- of seereddingsverwante noodgevalle. Samewerkingsooreenkomste is ook reeds met naburige munisipaliteite aangegaan vir bykomende hulp, sou dit nodig wees. “Brandvoorkoming is egter ŉ gedeelde verantwoordelikheid en ek wil ŉ beroep op elke inwoner en vakansieganger doen om brande aan te meld,” sê Smith. “Dikwels sien ŉ mens rook, maar doen niks daaraan nie. Moenie aanneem dat iemand anders ŉ noodoproep gemaak het nie. Wees eerder versigtig en rapporteer die voorval want vinnige en daadwerklike optrede kan help om die uitwerking en omvang van ŉ brand te versag.” Mense kan brande of noodgevalle by die stad se openbare noodkommunikasiesentrum aanmeld deur 021 480 7700 van ŉ selfoon af te bel of 107 van ŉ landlyn.